สวัสดีค่ะ อายุ 27 ปี มีอาการปวดท้องด้านบน แสบ จุก แน่น ท้อง เป็นมา 1 เดือนแล้ว กินยาตามเเพทย์ให้มา อาการเดี่ยวหายเดี่ยวเป็น ไม่หายขาด ขับถ่ายอุจจาระไม่เป็นก้อนมาประมาณ 1-2 เดือนได้ อุจจาระจะมีลักษณะนิ่มๆไม่เป็นก้อน บางวันก็จะเหลวเป็นน้ำ ถ่ายทุกวันค่ะ วันล่ะ 1-2 ครั้ง อาการนี้เข้าข่ายมะเร็งลำไส้ไหมคะ กังวลมากๆ เลยค่ะ
สวัสดีค่ะ อาการปวดท้องด้านบน แสบ จุกแน่นท้อง อาจเกิดจาก1.โรคกระเพาะอาหารอักเสบ โดยจะมีอาการปวดบริเวณท้องส่วนบน อาจเป็นบริเวณลิ้นปี่ลงไปถึงเหนือสะดือหรือปวดค่อนไปทางด้านซ้าย อาจปวดแบบจุกแน่น หรือแสบร้อน และปวดร้าวทะลุไปหลังได้ นอกจากนี้อาจมีอาการท้องอืด อาหารไม่ย่อย อิ่มเร็ว เรอบ่อย คลื่นไส้ อาเจียน เป็นต้น2.โรคกรดไหลย้อน อาการจะคล้ายๆ กับกระเพาะอาหารอักเสบ แต่จะมีอาการแสบร้อนกลางอกหรือแน่นหน้าอกร่วมด้วย หรือมีน้ำรสเปรี้ยวหรือขมในคอ หรือเจ็บคอ ระคายเคืองคอ เป็นต้น3.นิ่วในถุงน้ำดี ซึ่งมักจะทำให้เกิดอาการปวดท้องบริเวณช่องท้องส่วนบนหรือด้านขวา และมักปวดร้าวไปยังไหล่ขวาหรือบริเวณหลังด้านขวา และมักมีอาการคลื่นไส้ อาเจียนร่วมด้วย นอกจากนี้อาจมีอาการอื่นๆ เช่น อาหารไม่ย่อย ท้องอืด ท้องเฟ้อ มีลมในกระเพาะอาหาร และอาจมีจุกเสียดบริเวณลิ้นปี่ด้วยทั้งนี้ หากได้ไปพบแพทย์และได้ยามาทานแล้ว ก็ควรทานตามที่ได้มา และไปพบแพทย์ตามนัดอีกครั้ง หากมีกำหนดนัดดูอาการค่ะ ส่วนการดูแลตนเองในด้านอื่นๆ ได้แก่ การพยายามเลือกทานอาหารที่ย่อยง่าย ไม่ทานอาหารที่มีไขมันสูง เช่น อาหารทอดต่างๆ อาหารผัด ไม่ทานอาหารรสจัด ไม่ทานเผ็ด ควรเคี้ยวช้าๆ ให้ละเอียด ไม่ทานและกลืนเร็ว ไม่ทานอาหารครั้งละปริมาณมากเกินไป ไม่ดื่มน้ำอัดลม อัดแก๊สต่างๆ รวมถึงชา กาแฟ โกโก้ แอลกอฮอล์ ห้ามทานยาแก้ปวดในกลุ่ม NSAIDs เช่น แก้ปวดเมื่อย ปวดข้อ ปวดประจำเดือน เป็นต้นส่วนอาการถ่ายอุจจาระนิ่มๆ วันละ 1-2 ครั้ง อาจมีสาเหตุมาจากโรคกระเพาะอาหารอักเสบได้ หรือเกิดจากผลของยาที่ทานก็ได้ค่ะ หากการถ่ายอุจจาระไม่ได้มากกว่า 3 ครั้งใน 1 วัน ก็ไม่ได้ถือว่ามีอาการของท้องเสีย แนะนำควรสังเกตดูอาการไปก่อน ส่วนการถ่ายอุจจาระเหลวเป็นน้ำ ถือว่ามีอาการของท้องเสียได้ แต่หากเป็นเพียงบางวัน ไม่ได้เป็นต่อเนื่องทุกวัน ก็อาจสังเกตอาการไปก่อนเช่นกัน ส่วนการปฏิบัติตัว ก็ให้ทำเช่นเดียวกันกับที่แนะนำไปข้างต้นค่ะสำหรับโรคมะเร็งลำไส้นั้น มักทำให้มีอาการปวดท้องเรื้อรัง โดยจะเป็นการปวดทั่วๆ ปวดแบบรุนแรงขึ้นเรื่อยๆ ร่วมกับมีเบื่ออาหาร น้ำหนักลดลงอย่างมีนัยสำคัญ มีถ่ายเป็นเลือด หรือมูกเลือดค่ะ ดังนั้น หากยังไม่มีอาการอื่นๆ ก็ไม่น่าเป็นมะเร็งลำไส้ค่ะหากได้ทานยาจนครบแล้ว อาการปวดแสบท้อง จุกแน่นยังไม่ดีขึ้น ก็ควรกลับไปพบแพทย์เพื่อตรวจรักษาต่อไปค่ะ